Ítrekuð skemmdarverk hafa verið unnin á stúdentagörðum Félagsstofnunar stúdenta við Suðurgötu í Reykjavík síðustu daga. Unnið er að uppsetningu myndavéla, að sögn þjónustustjóra, í von um að finna þann seka.
Umræða skapaðist um málið á Facebook-síðu íbúa Skerjagarða við Suðurgötu, þar sem myndir af óskapnaðinum voru birtar. Grjóti og ýmsu lauslegu hafði verið komið inn í þvottavél í sameign garðanna og sett í gang þannig að hún skemmdist. Þá var húsgögnum úr sameign komið fyrir í lyftu og hreinum þvotti úr þvottahúsinu hent um öll gólf.
Heiður Anna Helgadóttir, þjónustustjóri Félagsstofnunar stúdenta, segir nokkuð ljóst að skemmdarvargurinn búi á stúdentagörðunum. Enn er ekki vitað hver hann er.
Heiður Anna segir að unnið sé að uppsetningu myndavéla í húsinu í von um að hægt verði að góma hinn seka.
Heiður Anna segir að skemmdarverkin séu klárt brot á leigusamningi. Komi á daginn að viðkomandi sé íbúi á stúdentagörðunum varði það brottrekstri. Greiða verði fyrir það tjón sem orðið hefur á sameigninni. Ekki hefur enn komið til greina að gera lögreglu viðvart.
Skemmdarverk hafa ítrekað verið unnin á stúdentagörðum Félagsstofnunar stúdenta við Skerjagarða við Suðurgötu í Reykjavík undanfarna daga. Þjónustustjóri Félagsstofnunar stúdenta segir að unnið sé að uppsetningu myndavéla í von um að góma þann seka.